stanford-oval/wikipedia huggingface dataset:
סיפור סיפורים
סיפור סיפורים ולמידה > סיפור סיפורים בתרבויות ילידיות > העברה של ערכים בתרבויות ילידיות

סיפורים בתרבויות ילידיות כוללים מגוון ערכים: אחריות אישית, דאגה לסביבה ורווחת הקהילה.
הסיפורים בתרבויות אלו מבוססים על ערכים שהועברו על ידי דורות קודמים לעיצוב בסיס קהילתי. הם משמשים כגשר לידע והבנה המאפשר לערכים של "עצמי" ו"קהילה" להתחבר. סיפור סיפורים בקהילה של שבט הנאוואחו למשל מאפשר ללמוד ערכי קהילה בזמנים ומקומות שונים עבור לומדים שונים. סיפורים מסופרים מנקודת מבטם של אנשים אחרים, בעלי חיים או יסודות טבעיים של כדור הארץ. באופן זה, ילדים לומדים להעריך את מקומם בעולם כאדם ביחס לאחרים. בדרך כלל, סיפורים משמשים ככלי ללמידה בלתי פורמלית בקהילות ילידי אמריקה ויכולים לשמש כשיטה ללימוד נורמות התנהגות לילדים, לא על ידי עימות אלא על ידי סיפור המאפשר לילדים לגלות בעצמם את הבעיה.
הורים מקהילה Tewa בצפון אריזונה, למשל, מלמדים את ילדיהם ערכים באמצעות נרטיבים מסורתיים. השיעורים מתמקדים במספר נושאים הכוללים סיפורים היסטוריים או "קדושים" או סכסוכים מקומיים יותר. באמצעות סיפור סיפורים, הקהילה מדגישה את החוכמה המסורתית של אבות המשפחה ואת חשיבות הזהות הקולקטיבית והאינדיבידואלית. בקהילות של ילידים מלמדים ילדים מיומנויות וערכים באמצעות פעולות של דמויות חיוביות, ובמקביל מאפשרים לילדים להעניק משמעות לעצמם. בכך שלא נותנים להם את כל מרכיבי הסיפור, ילדים מסתמכים על חוויות משלהם ולא על הוראה רשמית של מבוגרים כדי למלא פערים.
בהאזנה לסיפורים, תנועות גוף ומחוות עוזרות לתקשר ערכים ולהשאיר סיפורים רלוונטיים לדורות הבאים. זקנים, הורים וסבים מעורבים בדרך כלל בהוראה של תרבות, היסטוריה, ערכי הקהילה ותורת הארץ.
ילדים בקהילות של ילידים יכולים ללמוד גם מהמסר הסמוי בסיפור. לדוגמה, בקהילה של בני נחואטל ליד מקסיקו סיטי, סיפורים על רוחות המגינות על מקורות מים מכילים מוסר המיוחד בכבוד לסביבה. באופן זה, סיפור סיפורים משמש דרך ללמד את הערכים החשובים לקהילה, למשל שמירת הסביבה.
סיפורים משמשים גם להעברת מסרים בהקשרים רוחניים וטקסיים. בשימוש הטקסי בסיפור סיפורים, אחידות המסר חשובה יותר מהזמן, המקום והתווים של המסר. לאחר שהמסר הועבר, הסיפור נגמר. כשחוזרים ומספרים את אותם סיפורים, יחידות סיפוריות יכולות לקבל מבנה חדש ולהראות תוצאות שונות למעשיו של אדם.
מחקר על סיפור סיפורים

סיפור סיפורים הוערך על ידי כישורי אוריינות ביקורתית ולמידה של מונחים הקשורים לתיאטרון על ידי ארגון הסיפורים והדרמה היצירתית הלאומי במיניאפוליס. סיפור סיפורים נבדק גם כדרך לחקור ולארגן את הידע והערכים התרבותיים בתוך קהילות של ילידים אמריקאים. מחקר משנת 2013 על תפקיד הסיפורים בקהילה מסוימת, הראה כי במהלך אירועי סיפור סיפורים נוצרת אווירה קהילתית משותפת. המחקר בקהילה זו התמקד ברעיון של הסיפורים כדרך חיונית לחלוק ולהשתתף בקהילה, מאחר שבמעמד זה חברי הקהילה מפסיקים את מה שהם עושים באותו רגע כדי להיות נוכחים במפגש, ובכך אפשרו לסיפור להפוך להיות חלק מהטקסיות של הקהילה. באמצעות מספרי הסיפורים נוצרה התייחסות משותפת של סיפורים ופולקלור אישיים או קהילתיים, שבני הקהילה יכולים להשתמש בהם כדי לשתף אידאולוגיות. על פי המחקר זקני הקהילה הביעו רצון לכך שהסיפורים ישמשו למחקר נוסף על תרבותם, שכן סיפורים בקהילה שלהם תמיד היו דרך מסורתית להעברת ידע לדורות הצעירים.
בהקשר לסיפורים כתובים שאנשים קוראים, ה"קידוד הנוירו-סמנטי של נרטיבים מתרחש ברמות גבוהות יותר מיחידות סמנטיות אינדיבידואליות, ומדובר בקידוד מערכתי שתקף גם ליחידים וגם למגוון שפות".
סיפור סיפורים כפונקציה פוליטית

יש גישות שמתייחסות לנרטיבים כאל סיפורים המונעים ממוטיבציה פוליטית וככאלו המעצימים קבוצות מסוימות. במקום רק לחפש את הנקודה העיקרית של הנרטיב, נדרשת הפונקציה הפוליטית באמצעות השאלה "למי יש אינטרס בסיפור האישי"? גישה זו מתייחסת בעיקר לכוח, סמכות, ידע, אידאולוגיה וזהות; נרטיבים אישיים נתפסים כאידאולוגיים מכיוון שהם מתפתחים ממבנה של יחסי כוח ובמקביל מייצרים, מתחזקים ומשחזרים את מבנה הכוח ההוא".
חנה ארנדט טוענת כי סיפור סיפורים הופך משמעות פרטית לציבורית. בלי קשר למגדר של המספר ולסיפורים אותם הוא בוחר לשתף, הביצוע של הנרטיב והקהל שמאזין לו הוא המקום בו טמון הכוח.
סיפור סיפורים טיפולי

לסטוריטלינג בהקשרים טיפוליים, רפואיים, עסקיים, חינוכיים ועוד ניתן להתייחס כ"סיפור סיפורים רציני". באופן זה, מיושמים הסיפורים "מחוץ להקשר הבידורי, שם הסיפור הוא חלק מרצף מתקדם של דפוסים איכותיים... והוא חלק מהתקדמות מהורהרת".
מהותו של סיפור סיפורים טיפולי הוא לספר את סיפורו של אדם בניסיון לגרום לו להבין טוב יותר את עצמו או את מצבו. סיפורים אלו יכולים להשפיע גם על הקהל במובן הטיפולי, ועוזרים לאחרים לשמוע על סיטואציות דומות לאלו שהם נתקלו בהן בפרספקטיבה אחרת, אצל אנשים שונים. הסופרת וחוקרת הפולקלור איליין לולס טוענת כי "תהליך זה מספק דרכים חדשות להבנה ויצירת זהות. משתמשים בשפה כדי להעיד על החיים" לפעמים המספר מדלג על פרטים מסוימים בלי להבין, ולאחר מכן בשלב מאוחר יותר יחליט כן לכלול את אותם פרטים וליצור "חיבור מחדש של חלקים מהנרטיב". פערים אלו עשויים להתרחש בגלל דיכוי של טראומה או מתוך רצון לשמור על הפרטיות ולא לחשוף פרטים מזעזעים בסיפור.
פסיכודרמה משתמשת בשחזור אירועים אישיים, לפעמים טראומטיים, בחייהם של משתתפים בקבוצות פסיכודרמה כמתודולוגיה טיפולית, שפותחה לראשונה על ידי הפסיכיאטר יעקב לוי מורנו.
שימוש טיפולי זה שולב גם בטיפול בדרמה, הידוע בתחום בשם "תיאטרון ההחייאה העצמית."
בשנת 1975 ג'ונתן פוקס וג'ו סאלאס פיתחו צורת סיפור סיפורים טיפולית המכונה תיאטרון פלייבק. סיפור סיפורים טיפולי משמש גם לקידום ריפוי באמצעות אמנויות טרנספורמטיביות בהן המנחה מסייע למשתתפים לכתוב ולהציג את סיפורם האישי בפני קהל.
סיפור סיפורים כאמנות

על פי ההגדרה, אמנות הנרטיב היא מיזם אסתטי.
ישנם מספר אלמנטים אמנותיים אשר בדרך כלל מקיימים אינטראקציה בסיפורים מפותחים:
מבנה עלילתי עם התחלה, אמצע וסוף שניתן לזהות, או אקספוזיציה - התפתחות - שיא - רזולוציה - ניתוק, שבנויים לרוב בקווי עלילה קוהרנטיים;
התמקדות חזקה בזמניות, הכוללת שמירה על העבר, תשומת לב לפעולה בהווה וציפייה עתידית;
התמקדות מהותית במאפייני הדמויות שהיא "ללא ספק המרכיב היחיד החשוב ביותר ברומן";
הצגת קולות שונים באופן דיאלוגי - "צליל הקול האנושי, או קולות רבים, המדברים במגוון מבטאים, מקצבים ורשומות";
מספר אשר מעצם הגדרתו מייצר אינטראקציה עם "קהלי קריאה" (ראו תאוריית ביקורת תגובת הקורא) מתקשר עם תהליך דיאלקטי של פרשנות, שנמצא לפעמים מתחת לפני השטח ולעיתים גלוי, "מתווכח" בעד ונגד עמדות שונות; נשען באופן משמעותי על תצורה אסתטית סטנדרטית כעת, ובמיוחד כולל שימוש במטפורה, מטונימיה, סינקדוכה ואירוניה.
פסטיבלי סיפורים כוללים בדרך כלל את הצגת עבודתם של מספרי סיפורים, סדנאות למספרים מקצועיים וגם לאנשים שחובבים את האמנות הזו, ויישומים ממוקדים אחרים של סיפור סיפורים. מספרי סיפורים שבעל פה כוללים באמנות שלהם לפעמים גם אלמנטים שמעודדים את המשתתפים ליצור חוויה משותפת מהסיפור תוך כדי שימוש בטכניקות שונות התומכות ביצירת החוויה, למשל הדמיה מנטלית (ראיית תמונות בעיני הנפש), ושימוש במחוות גופניות וקולניות אחרות.
במובנים רבים, אמנות סיפור הסיפורים שואבת השראה מצורות אמנות אחרות כמו משחק, לימודי פרפורמנס ועוד.
כמה ארגוני סיפור סיפורים קמו בארצות הברית במהלך שנות השבעים, למשל "האיגוד הלאומי להנצחת ושימור סיפור סיפורים" (NAPPS) שכיום נקרא: "רשת הסיפורים הלאומית" (NSN), מרכז סיפור הסיפורים הבינלאומי (ISC) ועוד.
גם באוסטרליה הוקמו ארגונים שונים בתחום בסוף שנות השבעים. ברחבי אוסטרליה יש כיום ארגונים המאגדים יחידים וקבוצות הנפגשים על מנת לספר סיפורים במשותף.
בבריטניה הוקמה האגודה לסיפור סיפורים בשנת 1993, והיא מאחדת מספרים וחובבי האזנה לסיפורים. החל משנת 2000 האגודה מקיימת מדי שנה שבוע סיפורים לאומי בשבוע הראשון של פברואר.
בישראל נערך מדי שנה החל מ-1993 "פסטיבל מספרי סיפורים", בהנהלת יוסי אלפי.
בנוסף ברחבי העולם ישנם עשרות פסטיבלים בתחום ומאות מספרי סיפורים מקצועיים. החגיגה הבינלאומית של התחום מתרחשת ביום סיפור הסיפורים הבינלאומי שמצוין בכל שנה ב-20 במרץ וכולל אירועים שונים במגוון קהילות.
בעסקים > במקום העבודה

תקשורת באמצעות טכניקות של סיפור סיפורים במקומות עבודה עשויה להיות דרך משכנעת ויעילה למסירת מידע מאשר שימוש בעובדות יבשות בלבד .
השימושים כוללים:
בעסקים > במקום העבודה > שימוש בנרטיב לניהול קונפליקטים

עבור מנהלים ניתן להשתמש בכלי לפתרון של קונפליקטים ולהתמודדות עם סוגיות ואתגרים שונים. מנהלים עשויים להשתמש בשיח עלילתי כדי להתמודד עם קונפליקטים כאשר מסיבות שונות פעולה ישירה אינה אפשרית.
בעסקים > במקום העבודה > שימוש בנרטיב כדי לפרש את העבר ולעצב את העתיד

בדיון קבוצתי תהליך של קריינות קולקטיבית יכול לעזור להשפיע על אחרים ולאחד את הקבוצה על ידי קישור של עבר לעתיד. מנהלים משתמשים בכלי במהלך דיונים קבוצתיים כדי להציג בעיות, בקשות ונושאים שונים שעל הפרק.
בעסקים > במקום העבודה > שימוש בנרטיב בתהליך ההנמקה

סיפור סיפורים מהווה תפקיד חשוב בתהליכי חשיבה ושכנוע של אחרים. במקרים בהם יש התמודדות במקום העבודה עם מצבים מורכבים, שימוש בנרטיב סיפורי יכול לאפשר למנהלים ליצור מעורבות גדולה יותר של העובדים באמצעות יצירת הקשרים.
בעסקים > בשיווק

נהוג להשתמש בסטוריטלינג בתחומי השיווק והפרסום למספר מטרות, בין היתר כדי ליצור הזדהות ונאמנות של לקוחות למותגים. המגמה השיווקית ששמה את הלקוח במרכז, בונה סיפור סביב מותגים באמצעות סטוריטלינג. הגישה הזו עונה לצורך הבסיסי של אנשים לצרוך תוכן, מצחיק או מרגש. ניתן לזכור סיפורים בקלות יחסית, והם מאפשרים לחברות עסקיות ליצור קשרים רגשיים חזקים יותר עם הלקוחות שלהן. כשקוראים נתונים בלבד, רק חלקים מסוימים במוח פועלים לפיענוח המשמעויות, אך כאשר קוראים סיפור, מופעלים חלקים רבים יותר במוח ולכן קל יותר לזכור סיפורים מאשר עובדות יבשות בלבד.
בעולם השיווק יש מודעות לכלי היסטוריטלינג ככלי שגם בעבר סייע לאנשים להתגבש כחברה וליצור נרטיב באמצעותו אנחנו ממפים את עולמנו כבני אדם. כיום יש מצב מתמיד של הצפת מידע, בעוד שיכולות הריכוז ותשומת הלב נמוכות יחסית (ישנה טענה כי טווח הקשב והריכוז של בני האדם בעידן הנוכחי ירד לכ־8 שניות בלבד). היכולת להתרכז ולהפנות את מלוא תשומת הלב אל נושא מסוים היא מאתגרת, וחברות מסחריות מתחומים שונים יוצרות סיפור שידבר אל קהל היעד שלהן. החברות עושות שימוש בסיפור סיפורים כדי לייצר סיפור שיהיה בעל ערך עבור לקוחות, גם בעידן של חוסר קשב ורעש סביבתי.
המציאות השיווקית כיום מייצרת ריבוי ערוצי תקשורת, צרכנים נחשפים תמידית למסרים שיווקיים מהמדיה החברתית ומפלטפורמות כמו פייסבוק, אימיילים, וואטסאפ ועוד. זה מצריך את החברות לחדד את המסרים השיווקיים ולבצע פנייה ישירה באמצעות סיפור. ריבוי הערוצים מאפשר לפנות לצרכנים באמצעי תקשורת שונים ויש לכך יתרונות אך גם חסרונות, כמו עודף מסרים, ידע וגירויים. לכן שימוש בסיפור סיפורים ככלי לפנייה לצרכנים, יכול להגביר התעניינות במותג מסוים. כאשר צרכנים מחוברים לסיפור המסופר של מותג כלשהו, עולה הסיכוי שהם ירגישו חיבור אליו.
איתי בוצ'ן: "מי שלמד בעשרות השנים האחרונות לספר סיפורים מעולים הם המותגים. פעם קראנו להן חברות, אבל מאז כבר אימצנו את הסיפור שלהם ולכן היום הם בעינינו מותגים. אפל, נייקי או פרארי – כל אחד מהם בנוי מאינספור סיפורים שהם מספרים על עצמם לאנשים ולעולם".
מאפייני מספרי סיפורים בתחום
מספרי סיפורים משתמשים בהעברה של מסרים דרך יצירת קשר עם קהל היעד ולא דרך זריקה של מסרים לחלל הפתוח. הסיפור שאותו הם מספרים על המותג יכול לפתח מערכת יחסים עם קהל הצרכנים ולגרום ללקוחות להקשיב ולזכור את המותג. הצפת המידע שכל אדם נמצא בה משמעותה שלעיתים מסירת ידע אודות המוצר איננה מספיקה. לכן, לעיתים קרובות מוצר שמפורסם דרך סיפור איתו קהל היעד יכול להזדהות או שיתעניין בו הוא המוצר שמצליח להימכר. כך גם בגיוס משאבים, סיפור שמעביר מסר ממנו אכפת לשומע הוא סיפור שיצליח לרתום אנשים לתת תרומה או תקציב.
המשווקים מכירים את קהל היעד של המותג ופונים אליו בסיפור שיהיה בעל ערך עבורו, כך ששני הצדדים מעורבים בסיפור, גם היצרן וגם הצרכן. משווקים בתחום עושים גם שימוש בטכניקות טרנסמדיה (יצירת סיפור תוך שימוש ביותר מפלטפורמת תקשורת אחת) שמקורן בתעשיית הקולנוע, שבונות עולם בו הסיפור מתפתח".
ראו גם

מספר סיפורים
מעשייה
פולקלור
סיפורת
סיפור עם
לקריאה נוספת

מרדכי (מקס) שטנר, הצלחתם של מספרי הסיפורים, הוצאת משכל (ידיעות ספרים), 2014;
הגה כיוון

הגה כיוון באונייה מודרנית ניצב לאחר המדחף
דוגמה להשפעת סיבוב הגה כיוון על כיוון טיסה
הגה כיוון או מייצב כיוון הוא מתקן המשמש להיגוי אונייה, סירה, צוללת, רחפת, מטוס וכלי תחבורה אחרים הנעים בדרך כלל במים או באוויר. במטוס הגה הכיוון הוא משטח היגוי המורכב בצורה אנכית בזנבו ותפקידו לייצב ולשלוט בציר הסבסוב. הגה כיוון פועל על ידי הטיית זרם המים או האוויר החולף על פני גוף הרכב ומקנה בכך תנועה צידית, או סבסוב, לכיוון הראשי של תנועת הגוף. הגה כיוון בצורתו הבסיסית הוא משטח העשוי מיריעת חומר הצמודה בעזרת צירים לירכתי כלי השיט או הטיס. לעיתים קרובות הגה הכיוון מעוצב בדרך שתפחית את כוח הגרר ההידרודינמי או אווירודינמי. בכלי שיט פשוטים השליטה בהגה הכיוון נעשית בעזרת מוט ההגה, המחובר לחלקו העליון של הגה הכיוון. בכלי שיט גדולים ובכלי טיס קיימת מערכת של כבלים, או מערכת הידראולית המאפשרת שליטה בהגה הכיוון לגלגל ההגה בגשר האונייה, או לדוושות הגה הכיוון במטוס.
במטוס מייצב הכיוון הוא משטח היגוי עיקרי ומשמש לתיקון החלקות וייצוב כלי הטיס. כאשר המטוס מסתובב לצד אחד על מייצב הכיוון יפעל כוח בגלל חוק ההתמדה שיגרום לו לחזור למצב מאוזן.
מאפיינים

למרות שמו הגה הכיוון לא משמש כהגה ראשי במטוסים בביצוע פניות כיוון שהוא מייצר החלקה ולא פנייה (בשל גודלו הקטן), השימוש העיקרי של ההגה הוא ייצוב בציר הסבסוב, וביצוע פנייה מתואמת.
ראו גם

הגה גובה
מאזנות
זוויות גוף
| תעופה • תעופה צבאית • תעופה אזרחית |
| --- | --- | --- |
| עקרונות | אווירודינמיקה • כוח עילוי • גרר • מספר מאך • זווית התקפה • הזדקרות • פרופיל אווירודינמי • עומס כנף • מערבולת • אפקט קואנדה • יחס גלישה • פינת ארון המתים | מטוס פעלולים ציור של כדור פורח מסוק |
| כלי טיס | מטוס • מסוק • כדור פורח • ספינת אוויר • דאון • המראה ונחיתה אנכית (VTOL) • המראה ונחיתה קצרה (STOL) | מטוס פעלולים ציור של כדור פורח מסוק |
| מבנה | כנף • כנפון קצה־כנף • מדף • מאזנות • ספוילר • מעצור אוויר • מוטת כנפיים • כונס אוויר • כני נסע • הגה גובה • הגה כיוון • תא הטייס • משטחי היגוי • קנארד | מטוס פעלולים ציור של כדור פורח מסוק |
| הנעה | מנוע בעירה פנימית • מנוע כוכבי (רדיאלי) • מדחף • מנוע סילון • היפוך דחף • מנוע מגח סילון • מנוע על-מגח סילוני • מנוע רקטי • חשמל | מטוס פעלולים ציור של כדור פורח מסוק |
| תופעות | גלגול הולנדי • צימוד אינרציאלי • בום על-קולי • התעבות סביב כלי טיס • אוסצילציה • ורטיגו • התקרחות | מטוס פעלולים ציור של כדור פורח מסוק |
| מערכות | מחווני טיסה • צינור פיטו • מכל דלק נתיק • מצנח בלימה • אוויוניקה • מערכת בקרת טיסה • חיווט תעופתי • קופסה שחורה | מטוס פעלולים ציור של כדור פורח מסוק |
| שלבי טיסה | הסעה ודחיפה • המראה • טיפוס • הנמכה • שיוט • נחיתה • אווירובטיקה • הקפה | מטוס פעלולים ציור של כדור פורח מסוק |
| מקצועות | צוות אוויר • טייס  • מהנדס טיסה • צוות קרקע • הנדסת אווירונאוטיקה | מטוס פעלולים ציור של כדור פורח מסוק |
מונחים בתעופה
גאולה אבן-סער

| --- | --- |

אבן-סער ב-2023
 לידה:  15 ביוני 1972 (בת 52) חיפה, ישראל 
 שם לידה:  גאולה אבן 
 מדינה:  ישראל
 עיסוק:  מנחה ואשת תקשורת
 מעסיק:  בעבר: הערוץ הראשון, קול ישראל, הטלוויזיה החינוכית (רשות השידור)  גלי צה"ל  כאן 11, כאן ב', כאן חינוכית (תאגיד השידור)  רשת 13
 בן או בת זוג:  גדעון סער (16 במאי 2013–?) 
 מספר צאצאים:  5 
 קישורים חיצוניים
 טוויטר:  geula_even
 
אבן ברשות השידור, 2010
גאולה אבן-סער (נולדה ב-15 ביוני 1972) היא עיתונאית, אשת רדיו וטלוויזיה ישראלית. הגישה את ״בוקר טוב ישראל״, ו״יומן״ בערוץ הראשון. אחרי סגירת רשות השידור, עברה למחליפו תאגיד השידור, והגישה בערוץ כאן 11 את "חדשות הערב" ו"ערב ערב" ואת "השבוע עם גאולה". לקראת הבחירות לכנסת ה-25, עזבה את תאגיד השידור, ועברה לערוץ רשת 13 שם הגישה עד נובמבר 2023 את התוכנית העולם הבוקר ושומרי הסף.
ביוגרפיה > חיים אישיים

אבן-סער הייתה נשואה במשך כ-20 שנה לעמית אוברקוביץ' (בנו של יורם אוברקוביץ'), שהיה בן זוגה עוד בתקופת שירותה הצבאי. להם שלושה ילדים משותפים. בראיון עם סמדר שיר בידיעות אחרונות באוקטובר 2016 ובראיונות נוספים, סיפרה כי בתה הבכורה נולדה חירשת ועברה ניתוח באוזן להתקנת שתל שבלול.
בשנת 2012 התגרשה, וזמן מה לאחר מכן הכירה את הפוליטיקאי גדעון סער. השניים נישאו ב-2013 עם תחילת הקדנציה שלו כשר הפנים וכחבר כנסת ולהם בן משותף שנולד ב-2013, ובת משותפת שנולדה ב-2016. לסער גם שתי בנות מנישואיו הראשונים – ביניהן השחקנית, אלונה סער. השניים מתגוררים בתל אביב.
הערות שוליים

1 2  רן בוקר, גאולה אבן עוזבת את התוכנית "שומרי הסף", באתר ynet, 8 באוגוסט 2023
1 2 3  לפי דבריה של אבן בראיון למוטי רייף בתוכניתו "ללא פילטרים" (בעונה השלישית), רשת 13, 12 במרץ 2023
↑  דליה בן ארי, המגישה הטובה: ריאיון מיוחד עם גאולה אבן-סער, באתר את, 3 במאי 2017
↑  מירב קריסטל, "אני לא משאירה אדמה חרוכה", באתר ynet, 4 באוגוסט 2008
↑  אלון עידן, עכבר העיר אונליין, כמה טוב שגאולה אבן עדיין נמצאת בערוץ הראשון, באתר הארץ, 5 באוגוסט 2010
↑  הגיע זמן הגאולה, באתר האגודה לזכות הציבור לדעת, 11 בינואר 2008
↑  רן בוקר, גאולה אבן מצטרפת לתאגיד השידור, באתר ynet, 15 בנובמבר 2016
↑  רן בוקר, גאולה אבן-סער תגיש את המהדורה המרכזית בתאגיד, באתר ynet, 20 במרץ 2017
↑  שחר אילן, אביב גוטר וליאור גוטמן, מהדורת מבט שודרה הערב בפעם האחרונה; צפו: גאולה אבן פורצת בבכי בשידור, באתר כלכליסט, 9 במאי 2017
↑  רן בוקר, בשידור חי: גאולה אבן הודיעה על פרישתה מהגשת החדשות, באתר ynet, 24 בדצמבר 2018
↑   אלכסנדר כץ, עם הקדמת הבחירות: גאולה אבן פרשה בשידור מהגשת החדשות, באתר אייס, 24 בדצמבר 2018
נירית אנדרמן, לאחר הקדמת הבחירות: גאולה אבן-סער הודיעה על פרישה מהגשת מהדורת חדשות כאן, באתר הארץ, 24 בדצמבר 2018
↑  שגיא בן נון‏, אחרי 8 חודשים בלבד: התכנית "גאולה ולונדון" יורדת מהמסך, באתר וואלה, 13 בינואר 2020
תוכניתם של גאולה אבן וירון לונדון יורדת מהמסך, באתר מעריב אונליין, 13 בינואר 2020
↑   גאולה ולונדון - 27 בפברואר 2020, באתר כאן - תאגיד השידור הישראלי
↑   גאולה אבן סער: "אנחנו חווים הסתה מטורפת – משתוללים נגד גדעון והמשפחה שלי", באתר ‏מאקו‏, 15 בדצמבר 2019
↑  רן בוקר, במקום הילה קורח: גאולה אבן תנחה את "גלילאו" בחינוכית, באתר ynet, 13 בפברואר 2020
↑  שגיא בן נון‏, בגלל התמודדות בעלה לכנסת: גאולה אבן תצא לחל"ת מהתאגיד, באתר וואלה, 2 בפברואר 2021
↑  ענת ביין-לובוביץ', ‏גאולה אבן תמשיך להנחות ב"כאן", אך לא תעסוק בנושאי גדעון סער, באתר גלובס, 8 בדצמבר 2020
↑   יסמין לוי, "השבוע עם גאולה אבן־סער": ללכת עם גדעון ולהרגיש בלי, באתר הארץ, 16 באוקטובר 2021
↑   עידו דוד כהן, בגלל הבחירות: גאולה אבן־סער תפסיק להגיש את "השבוע", באתר הארץ, 21 ביולי 2022
↑  רן בוקר, גאולה אבן התפטרה מהתאגיד: ״כל אישה היא לא הגבר שהיא נשואה לו״, באתר ynet, 31 ביולי 2022
↑   ציוץ של גאולה אבן-סער ברשת החברתית אקס (טוויטר), 7 בנובמבר 2022
↑  גאולה אבן התפטרה מתוכנית הבוקר של רשת 13, באתר ישראל היום, 16 בנובמבר 2023
↑   גאולה אבן נפרדת בשידור חי מחדשות הבוקר, באתר ישראל היום, 20 בנובמבר 2023
↑  רן בוקר, אחרי שעזבה את רשת: גאולה אבן-סער מצטרפת ל"רוקדים עם כוכבים", באתר ynet, 25 בפברואר 2024
↑   דרור גלוברמן, ‏צפו: גאולה אבן וגדעון סער מחוייכים מתמיד בראיון מהקיץ האחרון, באתר ‏מאקו‏, 18 בדצמבר 2012
↑  איי דו: גדעון סער וגאולה אבן נשואים, באתר וואלה, 16 במאי 2013
↑  יוני פרוים, משדר חגיגי לדוד יש אחות: גאולה אבן סער ילדה הלילה בת, באתר ynet, 16 בנובמבר 2016
תופעת אינטרנט

ערך זה עוסק בתופעה אינטרנטית-ויראלית המתפשטת בפרט בזכות רשתות חברתיות מקוונות. אם התכוונתם למשמעות אחרת, ראו .
בתרבות האינטרנט, תופעת אינטרנט (באנגלית: Internet phenomenon), או מֶם אינטרנט (Internet meme), הם תוכן, לרוב הומוריסטי, שמתפשט באופן "ויראלי" באמצעות מרשתת האינטרנט, כגון שירים, סרטונים ויראליים, פרסומות, אגדות אורבניות, ידוענים לרגע וסלנג. יש המייחסים באופן שגוי את המושג "מם אינטרנט" רק לתמונות עם כיתוב מצחיק אך, כאמור, המושג רחב יותר.
הפופולריות של תופעות אלו גדלה יחד עם ההתרחבות של רשת האינטרנט ובמיוחד של כלים המאפשרים חיפוש והפצה קלה, כמו גוגל ויוטיוב. לרוב, תופעות אלו מתאפיינות בתקופת פריחה מהירה (הגעה לידיעת קהל רחב תוך ימים או שבועות ספורים) שלאחריה תקופת דעיכה.
להלן מספר דוגמאות ידועות של תופעות אינטרנט שזכו לפרסום רב לתקופה מסוימת:
אישים > מאהיר צ'ארה

מאהיר צ'ארֶה (בטורקית: Mahir Çağrı, מכונה Internet Mahir, נולד בשנת 1962), טורקי שהפך לידוען אינטרנט ב-1999. אתר האינטרנט עמוס התמונות של צ'ארה מכריז, באנגלית קלוקלת, על אהבתו למוזיקה, ספורט, טיולים ונשים. האתר זכה למבקרים רבים ונוצרו פרודיות רבות עליו. ביטוי מפורסם שלו הוא: "I KISS YOU !!!!!‎" (אני מנשק אותך !!!!!)
אישים > קארה קנינגהם

קארה קנינגהם (באנגלית: Cara Cunningham; נולדה ב-7 בדצמבר 1987 בשם כריס קרוקר, באנגלית: Chris Crocker), אמריקאית שהפכה לידוענית אינטרנט בשנת 2007. קרוקר משכה תשומת לב רבה כאשר פרסמה סרטון ויראלי בספטמבר 2007 בו עמדה לצדה של הזמרת הפופ האמריקנית בריטני ספירס. בסרטון זה, שנצפה עשרות מיליוני פעמים מאז, קרוקר משבחת את ספירס בקול צפצפני ובכייני ומבקשת ש"יעזבו אותה", וזאת לאחר שהועלו טענות שונות על שערוריות שהייתה מעורבת בהן, לכאורה. קרוקר פרסמה סרטונים נוספים בנושאים שונים שזכו גם הם לחשיפה. נוצרו פרודיות רבות על הסרטונים והם הוצגו בתוכניות בידור שונות.
אישים > ג'סטין ביבר

ג'סטין ביבר (באנגלית: Justin Bieber; נולד ב-1 במרץ 1994), זמר קנדי שהפך מפורסם אינטרנט כבר בגיל 13. הוא התגלה על ידי יהודי אמריקאי בשם סקוטר בראון, צייד הכישרונות, שבעת גלישה באינטרנט מצא סרטון משפחתי שאימו של ביבר העלתה ליוטיוב לראוות המשפחה. לאחר מאמצים רבים, הצליח סקוטר לאתר את מגורי הכוכב הקנדי הפוטנציאלי. אך שם, היה עליו לשכנע את אימו של ביבר, אשה נוצרייה אדוקה, כי לביבר צפוי עתיד זוהר כזמר מצליח. לאחר שהשתכנעה והתירה לחשוף, הפך בראון למנהל האישי שלו. הם החלו בעבודה משותפת ביצירת גרסאות כיסוי לשירים שילדים מחפשים ביוטיוב, כדוגמת השיר "איתך" של כריס בראון. המטרה הייתה שבעקיפין יצפו גם בגרסתו של ביבר ויתאהבו בצעיר המוכשר. המשימה הצליחה ולביבר הייתה חשיפה מדהימה ביוטיוב. אז החלו לשגר לאתר שירים מקוריים וההצלחה הייתה מיידית. בגיל 16 ביבר הוכתר על ידי המגזין הנודע People ל"כוכב הפופ הגדול בתבל" ותופעת ההיסטריה סביב הצלחתו זכתה לכינוי ביברמאניה. בשנת 2009 הוציא לאוויר את אלבומו הראשון "My World", בשנת 2010, יצא אלבומו השני שנקרא "My World 2.0". שניהם אוחדו לאלבום שנקרא "My Worlds". ביבר הפך לאמן הצעיר המצליח ביותר במצעד מכירות האלבומים האמריקאי מאז סטיבי וונדר. מכירות תקליטיו חצו את קו הארבעה מיליון וביבר זכה לאלבומי פלטינה וזהב ברחבי העולם. הביברמאניה הגיעה לשיאה, כאשר החזיק ביבר, עם למעלה מ-500 מיליון צפיות, בשיא הצפיות ביוטיוב.
אישים > Overly Attached Girlfriend

חברה תלותית מדי (באנגלית: Overly Attached Girlfriend) הופיעה לראשונה ביוטיוב ב-6 ביוני 2012, כחלק מתחרות מעריצים של ג'סטין ביבר. החברה, ששמה הוא ליינה מוריס (ידועה בתור ליינה), אובססיבית לבן זוגה ולא מוכנה להניח לו, ובעצם מטרידה אותו וחושדת בו ללא הרף. הווידאו הראשון זכה למאות אלפי צפיות ביומו הראשון, ועד היום צפו בו עשרות מיליוני אנשים.
מאז, הפכה תמונה אחת של ליינה למם אינטרנטי, בו היא מופיעה בחיוך מטורף ועיניים בוהות, ולרוב מצורף משפט מאיים כלפי בן זוגה, למשל "מחקתי את כל סרטי הפורנו שלך, והחלפתי אותם בסרטים שצלמתי לך." או לחלופין: "שכחת לספר לי שאתה נוסע לטיול עם חברים שלך. מזל שהתקנתי GPS על האוטו שלך כך שיכולתי לעקוב אחריך."
אישים > Shut up your mouse, Obama

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
המשפט העילג של המפגינה מונא אל בחירי המצרייה, שמשמעו "שתוק את העכבר שלך, אובמה" (מקור הטעות בדמיון בין המילה "mouse" (עכבר) למילה "mouth" (פה) שבמשפט התקין), הפך אותה לכוכבת תקשורת בעולם הערבי.
אישים > ריקרדו מילוס

סרטון של ריקרדו מילוס, חשפן ברזילאי, רוקד עם בנדנה אדומה ותחתונים בצבעי דגל ארצות הברית, הפך לתופעת אינטרנט בתחילת שנת 2019. הסרטון של ריקרדו החל להתפשט בעיקר בקליפים באתר טיקטוק, כאשר הוא מופיע ורוקד במהלך הקליפים. בעקבות התפשטות הסרטון, הועלו לאתר יוטיוב סרטונים רבים בהם נראה הסרטון של ריקרדו מלווה בשירים שונים, כדוגמת השיר DotA של הדי-ג'יי השוודי בסהאנטר.
אישים > ברני סנדרס

במהלך טקס ההשבעה של ג'ו ביידן לנשיאות ארצות הברית בינואר 2021 צולם ברני סנדרס יושב ב"ריחוק חברתי" על כיסא מתקפל עטוף במעיל "עממי" כבד וכפפות צמר. תוך זמן קצר התמלאה הרשת בתמונות של סנדרס יושב באתרים שונים, משתתף באירועים היסטוריים ועוד. כך למשל התפרסמה תמונה של סנדרס יושב עם פורסט גאמפ, עם גיבורי "משחקי הכס", עם מלכת הממלכה המאוחדת, מתארח בחדר הסגלגל, יושב על מאדים, יחד עם תופעות רשת אחרות ובאינספור אתרים אחרים. בנוסף התפרסמו ברשת אתרים המאפשרים לשלב את התמונה בכתובות גוגל מפות ועוד.
ביטויים וסלנג > עובדות צ'אק נוריס

"עובדות צ'אק נוריס" הן משפטים הומוריסטיים אודות אמן הלחימה והשחקן האמריקאי צ'אק נוריס. תופעה זו החלה בשנת 2005 ונפוצה באתרים רבים באינטרנט. כאשר נוריס שמע עליהם הוא טען כי הופתע מהתייחסות זו אליו וכי הוא מקבל אותה כמחמאה. הוא הודה כי אכן מצא חלק מהעובדות שם משעשעות וכי הוא לא לוקח אותן ברצינות. בנוסף, הוא הביע תקווה כי משפטים אלה יגרמו לאנשים להתעניין יותר בו ובעבודתו.
לעומת זאת, ב-2007 תבע נוריס מוציא לאור אשר פרסם ספר עם מאות "עובדות" כאלו, בטענה שזה גובל בגזענות, מוציא לו שם רע, ועושה שימוש ציני בשמו הטוב לשם השגת רווח כספי.
כשצ'אק נוריס עושה שכיבות סמיכה, הוא לא עולה ויורד אלא דוחף את כדור הארץ כלפי מטה.
צ'אק נוריס לא מציית לחוקים, החוקים מצייתים לצ'אק נוריס.
צ'אק נוריס ספר עד אינסוף - פעמיים.
צ'אק נוריס יכול לטפס על סולם ריכטר.
צ'אק נוריס לא עושה ספורט. ספורט עושה צ'אק נוריס.
צ'אק נוריס כל כך חזק שהוא יכול להוביל סוס אל המים וגם להכריח אותו לשתות.
צ'אק נוריס כל כך קשוח שהוא יכול לפגוע בשתי אבנים עם ציפור.
צ'אק נוריס יכול לדבר בכתב ברייל.
ביטויים וסלנג > ברוסיה הסובייטית

"ברוסיה הסובייטית" (באנגלית - In Soviet Russia) הם משפטים הומוריסטיים שיצר יעקב סמירנוף, קומיקאי, צייר ומורה ממוצא רוסי-אמריקאי (ממשפחה יהודית).
האמרה המקורית:
באמריקה, אתה תמיד יכול למצוא מסיבה (In America, you can always find a party). ברוסיה, מסיבה (גם: מפלגה) תמיד מוצאת אותך (In Soviet Russia, Party always finds you).
באמריקה, אתה צופה בטלוויזיה (In America, you watch television). ברוסיה, טלוויזיה צופה בך (In Soviet Russia, television watches you).
באמריקה, אתה נוהג במכונית (In America, you drive car). ברוסיה, מכונית נוהגת (גם: מנהיגה) בך (In Soviet Russia, car drives you).
באמריקה, אתה מאזין לרדיו (In America, you listen to radio). ברוסיה, הרדיו מאזין לך (In Soviet Russia, radio listens to you).